AngloGold nou amptelik uit SA | Netwerk24
Deur William Horne 30 September 2020 19:02
Die Mponeng-goudmyn wat AngloGold Ashanti aan Harmony verkoop het. Foto: Argief
Die transaksie van $300 miljoen is al geruime tyd in wording sedert die aanvanklike aankondiging hieroor in Februarie gemaak is.
Woensdag is die bedrag van $200 miljoen in kontant om die transaksie van stapel te stuur, oorbetaal en is die finale oorhandiging afgehandel.
Die departement van minerale bronne en energie het vroeër vandeesmaand die laaste nodige goedkeuring gegee sodat die transaksie afgehandel kan word.
Die mynreg vir die West Wits-bedrywighede (soos wat die bates bekend staan) is nou aan Harmony oorgedra.
Die geld wat AngloGold ingevorder het vir bates soos die Mponeng-myn wat nou aan Harmony behoort, sal gebruik word om sy enorme skuldlas te verklein, het die maatskappy Woensdag gesê in 'n verklaring op die JSE se nuusdiens, Sens.
AngloGold gaan nou fokus op sy oorblywende bedrywighede in Colombia en Ghana.
Hoewel AngloGold geen bedrywighede meer in die land het nie, het hy en die departement ooreengekom dat hy nie van die JSE sal denoteer nie.
Dit was glo een van die voorwaardes om die transaksie met Harmony goed te keur.
Nog 'n voorwaarde was dat AngloGold sy hoofkantoor in Suid-Afrika hou.
AngloGold se aandeelprys het Woensdagmiddag met 2,72% tot R433,10 gedaal nadat die nuus van die oorhandiging bekend geword het.